作者:嚴參
標題:沁園春
內容:竹焉美哉，愛竹者誰，曰君子歟。向佳山水處，築宮一畝，好風煙裡，種玉千餘。朝引輕霏，夕延涼月，此外塵埃一點無。須知道，有樂其樂者，吾愛吾廬。竹之清也何如。應料得詩人清矣乎。況滿庭秀色，對拈彩筆，半窗涼影，伴讀殘書。休說龍吟，莫言鳳嘯，且道高標誰勝渠。君試看，正繞坡雲氣，似渭川圖。